東園玩菊
作者：白居易
朝代：唐

paragraphs: 少年昨已去，芳歲今又闌。
如何寂莫意，復此荒涼園。
園中獨立久，日澹風露寒。
秋蔬盡蕪沒，好樹亦凋殘。
唯有數叢菊，新開籬落間。
攜觴聊就酌，爲爾一留連。
憶我少小日，易爲興所牽。
見酒無時節，未飲已欣然。
近從年長來，漸覺取樂難。
常恐更衰老，強飲亦無歡。
顧謂爾菊花，後時何獨鮮。
誠知不爲我，借爾暫開顏。